《丙午仲春西湖舟中作》
宋代·喻良能

春阴将近一百六，絮擘晴云新雨足。
烟边芳草碧如茵，篱畔海棠红映肉。
相携逗晓出城西，城西风景如杜曲。
两岸云光罨画浓，一湖春水蒲萄绿。
坐中豪俊杂吴蜀，磊落群书纷拄腹。
掀髯一笑浪波间，淋漓衣袂寻棋局。
他年想像此风流，应作生绡图一幅。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。